Premierul Marcel Ciolacu a precizat joi, 20 martie, că a dat spre analiză propunerea privind eventuala închidere a supermarketurilor în weekend, pentru a vedea care este impactul unei astfel de propuneri. El a mai spus că o decizie în acest sens "nu este una uşoară".
"Am dat în discuţie, la tehnicul Guvernului, să vedem în primul rând impactul. Nu e o decizie uşoară. Acum trebuie să fim corecţi, că nu există evaziune la supermarketuri, în primul rând. În al doilea rând, nu ştim dacă acoperim nevoia cetăţenilor, dacă închidem supermarketurile. Nu era vorba numai de supermarketuri, era vorba de toate magazinele alimentare. Şi atunci românilor li s-a spus să-şi facă aprovizionarea până sâmbătă la prânz. Eu nu pot să le spun românilor când să se ducă la magazin să-şi cumpere alimente, totuşi e decizia dumneavoastră, a mea, a fiecăruia dintre noi, dar am dat-o în calcul să vedem totuşi impactul. Nu e o decizie uşoară, dar, dacă avem un sistem alternativ viabil, atunci se poate ajunge la o astfel de decizie", a explicat Marcel Ciolacu, într-o conferinţă de presă susţinută, la finalul şedinţei de joi a Consiliului Politic Naţional al PSD, la Palatul Parlamentului.
Cine vrea închiderea magazinelor în weekend
Ideea pentru măsura controversată vine din partea proprietarilor magazinelor mici și mijlocii, care se plâng că nu mai au vânzare sâmbăta și duminica, deoarece clienții preferă supermarketurile.
Pentru că și-au dat seama că o închidere doar a supermarketurilor în weekend ar fi discriminatorie, micii comercianți propun închiderea tuturor magazinelor după ora 13:00, sâmbăta și duminica.
"Aşa este în toată Europa. Şi considerăm că asta ar sprijini comerţul românesc. Pe de altă parte, ar sprijini foarte mult şi horeca. Pentru că le dă o bulă de oxigen şi lor. Dacă ar fi închise marile magazine, oameni s-ar duce spre comerţul tradiţional să-şi procure strictul necesar", a declarat Feliciu Paraschiv, Asociația Națională a Comercianților Mici și Mijlocii, citat de Observator News.
O altă propunere trimisă la Guvern este amplasarea magazinelor mari doar la periferia orașelor.